# Josep Orriols i Pons

Josep Orriols i Pons (Barcelona, ? – 1936) ceramista modernista.
El seu pare, Josep Orriols i Cortina, ja era ceramista i tenia una fàbrica de productes ceràmics a la Riera d'en Malla, 79 de Gràcia (Barcelona). Josep Orriols va succeir al seu pare al front de la fàbrica el 1882. A més de la fàbrica, tenia un taller a la Travessera de Gràcia, 63 i una sucursal al carrer Hospital, 118.
Com a fabricant treballa per als principals arquitectes, col·laborant, sovint amb altres artistes que realitzen el disseny i la instal·lació de l'obra, com Mario Maragliano i Lluís Brú.
Estava especialitzat en elements d'exterior, teules, revestiment de façanes, com ara escates envernissades, i rajoles per paviments.
Va rebre diversos premis en exposicions d'activitats artístiques com l'Exposición local del Fomento Voluntario de Gracia (1880) i l'Exposición de Industrias Artísticas e Internacionales del Ayuntamiento (1892). Va optar a una plaça de professor de l'Escola Superior dels Bells Oficis, però la va obtenir en Francesc Quer.

## Obres

* Lluís Domènech i Montaner:
** Hospital de Sant Pau. Consta la seva participació, si bé la major part de la producció es deu a la fàbrica Pujol i Bausis.
** Palau de la Música Catalana. Potser va col·laborar amb Lluís Brú en la confecció del plafó principal de la façana. Consten diverses factures de Josep Orriols.
* Antoni Gaudí:
** Palau Güell. També aquí va compartir producció amb Pujol i Bausis. Es desconeix l'autoria de cadascú.
** Convent de les Teresianes. Va realitzar columnes, gerros, pinacles i xemeneies.
* Francesc Berenguer i Mestres
** Celler Güell. Arrambador de la torre que hi ha al costat del celler. Es tracta de rajoles blanques i verdes en forma esglaonada.
** Santuari de Sant Josep de la Muntanya (Barcelona). Arrambadors de la zona de convent-asil.
* Joan Martorell i Montells:
** Convent de Sant Ignasi, c/Margenat, 32 (Barcelona). Escates multicolor en la torre apuntada.
** Convent de Sant Ignasi, c/Camí de la cova (Manresa). Teules ceràmiques.
* Josep Puig i Cadafalch:
** Casa Serra. Teules i remats amb reflexos metàl·lics; revers dels balcons.
* Antoni Rovira i Rabassa:
** Casa de Ramon Casas, Passeig de Gràcia, 96 (Barcelona). Tota la ceràmica és d'Orriols, sota direcció artística de Josep Pascó. Arrambadors i sostre del vestíbul, columnes, font i un arrambador renaixentista al pati interior.
* Antoni Rovira i Trias
** Mercat de Sant Antoni. Rajoles esmaltades a la zona de la cúpula.
* Enric Sagnier i Villavecchia:
** Casa de la vda. Mandri, c/Caputxins, 39 (Barcelona). Va fer un gran plafó amb una Marededéu de Montserrat. Desapareguda.
* Salvador Valeri i Pupurull
** Casa Comalat. Teules de tonalitat verdosa de la coberta, decoració escultòrica de la porteria, amb rosetons i flors.
* Josep Vilaseca i Casanovas:
** Casa Comas d'Argemir, Av. República Argentina, 92 (Barcelona). Ceràmica de la façana i en la part inferior de la torre amb traces suaus.

## Notes

* ↑ Maspoch, Mònica. Galeria d'autors : ruta del modernisme, Barcelona. 1a ed.. Barcelona: Institut del Paisatge Urbà i la Qualitat de Vida, 2008, p. 158. ISBN 978-84-96696-02-0 [Consulta: 14 agost 2013].
* ↑ Actualment Via Augusta/Gal·la Placidia

## Bibliografia

* Tradición y modernidad: La cerámica en el modernismo: actas del Congreso celebrado en Esplugues de Llobregat, 29-31 octubre 2004. Josep Orriols i Pons, ceramista. Carme Riu de Martín. IX Congreso anual de la Asociación de Ceramologia. ISBN 8447530884. Versió google-books
* Arxiu de la Diputació de Barcelona, "Escola Superior dels Bells Oficis", 3625, lligall 617, exp. 8 (de 31 de maig de 1918)